钦定古今图书集成/理学汇编/经籍典/第090卷 > 《原象赞》前人
## 钦定古今图书集成/理学汇编/经籍典/第090卷 > 《原象赞》前人

太一肇判，阴降阳升，阳一以施，阴两而承。惟皇昊羲，
仰观俯察，奇偶既陈，两仪斯设。既干迺支，一各生两，
阴阳交错，以立四象。奇加以奇，曰阳之阳，奇而加偶，
阴阳以章，偶而加奇，阴内阳外。偶复加偶，阴与阴会。
两一既分，一复生两，三才在目，八卦指掌，奇奇而奇。
初一曰《干》，奇奇而偶兑。次二焉，奇偶而奇。次三曰《离》，
奇偶而偶，震四以随。偶奇而奇，巽居次五。偶奇而偶，
坎六斯睹。偶偶而奇，艮居次七。偶偶而偶，坤八以毕。
初画为仪，中画为象，上画成卦。人文斯朗，因而重之，
一贞八悔。六十四卦，𦅸内达外，交易为体。往此来彼，
变易为用。时静而动，帝降而王。传夏历商。有占无文，
民用弗彰。文王系《彖》，周公系爻。视此八卦，二纯六爻，
乃干斯父，乃坤斯母。震坎艮男，巽离兑女，离南坎北，
震东兑西，乾坤艮巽，位以四维。建官立师，命曰《周易》。
孔圣传之，是为“十翼。”遭秦弗烬，及宋而明。邵传羲画，
程演周经，象陈数列，言尽理得。弥亿万年，永著常式。